Aurasoutu

Aurasoutu tai Aurasoudut on perinteinen Turun keskustassa Aurajoella järjestettävä akateeminen soutukilpailu, jossa kahdeksanhenkiset soutujoukkueet kilpailevat kahden tuhannen metrin pituisella matkalla. Kilpailu järjestettiin ensimmäisen kerran vuonna 1927 Turun yliopiston ja Åbo Akademin opiskelijajoukkueiden välillä ja se on siten vanhin Suomessa edelleen järjestettävä soutukilpailu. Ensimmäisiä kilpailuja seuraamassa oli jopa 20 000 katsojaa, mutta nykyään katsojamäärät jäävät huomattavasti pienemmiksi. Aurasoutu on alusta alkaen järjestetty syksyllä, tavallisimmin syyskuussa. Varsinaisen olympialuokkien soutukilpailun lisäksi Aurasouduissa käydään leikkimielinen kumivenekisa ylioppilaskuntien edustajistojen puheenjohtajien välillä sekä vuodesta 2019 alkaen kirkkovenesoutukisa turkulaisten opiskelijajärjestöjen joukkueiden välillä. Veneluokkana varsinaisessa kilpailussa on olympialuokkien perämiehellinen kahdeksikko. Sittemmin kilpailun yhteyteen on perustettu jokirannassa järjestettävä samanniminen opiskelijatapahtuma.
Historia.
Ensimmäistä kertaa Aurasoutu kilpailtiin vuonna 1927 Turun yliopiston ja Åbo Akademin ylioppilaskuntien joukkueiden välillä. Kilpailu on liki satavuotisen historiansa aikana jäänyt pitämättä useita kertoja; ensimmäinen pidempi katkos oli vuosina 1935–1944, kun kilpailu oli tauolla ensin kielikiistojen ja sitten sotavuosien vuoksi. Pisin tauko oli vuosien 1976 ja 1995 välillä, kun kilpailua ei järjestetty 19 vuoteen. Alkujaan Aurasoutu käytiin Turun kahden yliopiston ylioppilaskuntien joukkueiden välillä, mutta Turun kauppakorkeakoulun liityttyä mukaan joukkueita oli pitkään kolme. Vuonna 2010 kauppakorkeakoulu jäi pois sen yhdistyttyä Turun yliopistoon. 2010-luvun alussa vielä kokonaan turkulaisten välisessä kilpailussa soudettiin sekä kahdeksikoilla täysi kahden kilometrin matka että pariaironelikoilla 800 metrin sprintti, joissa tuolloin vielä oli naisille ja miehille erilliset sarjansa. 
Vuodesta 2013 alkaen kahdeksikoilla toisiaan vastaan ovat pelkkien turkulaisjoukkueiden sijaan soutaneet eteläisen Suomen yliopistokaupunkien Turun, Tampereen ja toisinaan myös Helsingin opiskelijajoukkueet. Sittemmin nelikkokilpailu on jäänyt pois ja soudun luonne muuttunut pääasiassa Turun ja Tampereen väliseksi kilpailuksi. Turkulaisten opiskelijajärjestöjen välinen kirkkovenesoutukilpailu otettiin ohjelmaan vuonna 2019. Kaikkiaan Aurasoutu on vuoden 1927 jälkeen jäänyt järjestämättä 34 kertaa, viimeksi vuonna 2020 koronaviruspandemiaan liittyvien rajoitusten vuoksi. Näin ollen vuoden 2021 Aurasoutu oli järjestyksessään 60:s.
Aurasoutujen yhteydessä on 2000-luvulla järjestetty myös Airofestivaalit-niminen opiskelijatapahtuma. Olennainen osa ohjelmaa on ollut jokirannassa järjestettävä rantatapahtuma. 2010-luvulla soudun yhteydessä järjestettävä tapahtuma on muuttanut nimekseen AurasoutuAppro, ja se on noussut Turun merkittävimpien opiskelijatapahtumien joukkoon. Aurasoudun painopiste on myös muuttunut entistä enemmän soutukilpailusta opiskelijatapahtumaksi katsojamäärien vähentyessä, mutta kilpailu kokoaa edelleen Aurajoen varrelle verrattain suuren määrän seuraajia vuosittain.
Tulokset.
Tulokset vuodesta 2013, jolloin kahdeksikkokilpailu muuttui eri kaupunkien väliseksi.